**750814300151**

**ТУЛЕНОВ Әшімхан,**

**Ш.Қалдаяқов атындағы мектеп-гимназиясының көркем еңбек пәні мұғалімі.**

**Түркістан облысы, Отырар ауданы**

**БЕЙНЕЛЕУ ӨНЕРІ ПӘНІНЕН ЗАМАНАУИ КӨРНЕКІЛІКТЕР ӘЗІРЛЕУ**

*Көрнекілікпен оқытудағы басты мақсат – оқушыны байқағыштыққа, оймен топшылауға жаттықтыру. Өзінің байқағандарын сөзбен айтып бере білуге, одан логикалық қорытынды шығаруға үйрету.*

*К.Д.Ушинский*

Оқыту процесіндегі көрнекілік принциптерінің маңызы көне кезеңдерден бастап, күні бүгінге дейін айтылып, дәлелденіп, танылып келе жатқан ғылымда белгілі.

Классикалық дидактикада көрнекілік оқыту принциптерінің бірі деп танылды және онда оқушыны заттың өзімен немесе оның суретімен таныстыру көрнекілік әдісінің негізі болып саналды.

Көрнекілік принципін ғылыми тұрғыдан XVII ғ. ұлы педагогы Ян Амос Коменский негіздеді. Сол кездің өзінде Я.А.Коменский өзінің құнды шығармаларының бірі - “Чувственный мир в картинках” деген еңбегін жазды. Сонымен бірге, атақты “Ұлы дидактикасында” да көрнекілікке байланысты құнды пікірлер айтты.

Я.А.Коменский балаларды оқытуда мына жағдайды ең бағалы ереже деп санады: “мұғалім үшін “алтын ереже” – бала сезім арқылы қабылдай алатын нәрселердің барлығын сезім әсерлерін туғызып білдірген жөн: көруге болатынды көзге көрсет, естуге болатын нәрсені құлақ түріп тыңдасын, иісін иіскеп білсін, дәмін татып көрсін, қолына ұстап нәрсенің қаттылығы мен жұмсақтығын, тағы-тағыларын байқасын, кейбір нәрсені түрлі сезім мүшелерімен бірдей түйсініп қабылдағаны жақсы”

Көрнекілік – оқу материалын оқушы көңіліне оңай да, әсерлі жолмен жеткізуші көмекші құрал.

Көрнекіліктің маңызы, тиімділігі неде деген сұраққа келер болсақ?

Білім мазмұнын байыта түседі.

Есту арқылы алған білімін көру арқылы бекіте түседі.

Оқушылардың ынтасын, қызығушылығын арттырады, ойлау, таным белсенділіктерін, көркем тілін дамытады.

Эмоциясына әсер етеді.

Алған білімдерін практикада жүзеге асыруға жетелейді.

Мектепте қолданылатын көрнекі құралдарды төмендегіше бөлуге болады:

1.Табиғи көрнекі құралдар: Бұл табиғи түрдегі көрнекі құралдар. Мұндай құралдарға түрлі өсімдіктер, жануарлар мен жәндіктердің коллекциялары, т.б.

2.Эксперименттік көрнекі құралдар: тәжірибелер жасауға арналған құралдар.

3.Көлемдік көрнекі құралдар: фигуралар, макеттер, тұлыптар жатады.

4.Бейнелеуші көрнекі құралдар: түрлі суреттер, кестелер жатады.

5.Техникалық көрнекі құралдар: оқу фильмдері, диапозитивтер, диафильмдер, т.б.

Көрнекіліктерді қолдан жасау – аса күрделі дүние. Оған қойылатын басты талаптар мыналар:

Жазуын соңғы партада отыратын бала да оқи алатындай болу керек.

Көркемдеуі, безендіруі, бояулары әлем-жәлем емес, қарапайым, оқушы жан жүйесіне, көру қабілетіне кері әсер етпейтіндей, мектеп гигиенасына сай жасалуы керек.

Қолдануға оңай әрі мазмұнды болуы керек.

Тұжырымдылық, нақтылық, ғылыми жағынан тереңдік те басты шарт.

Көрнекілік әдісін қолданудың тиімділігі мынадай тәсілдерді қолдана білуге байланысты: сабақтың мақсатын анықтау, қабылдайтын нәрселердің мөлшерін анықтау, қабылдайтын нәрселердің мөлшерін белгілеу, салыстыру арқылыоларды көптеген белгілерінің ішінен ең негізгісін, бастыларын ажырату, содан кейін оларды топтастырып, қорытындылар мен тұжырымдар жасау т. б.

Көрнекілік жаңаны таныту ретінде де, ой немесе әңгімені елестету үшін де материалды есте жақсы сақтау үшін де қолданылады.

Көрнекілік құралдарды оқу процесінің барлық кезеңінде қолданылады: жаңа сабақты түсіндірген кезде (мысалы, кинофильмдер көрсету, тәжірибе жасау); үйге берген тапсырманы орындаған кезде.

Көрнекілік жас ерекшеліктерін есепке ала отырып қолданылады.

1.Көрнекі құралдың нақтылығы. Оқыту барысында қолданылатын көрнекі құралдың әбден тексерілген, берілетін материалдың түйінін, негізін білдіретін материал болуы керек.

Көрнекі құралдың нақтылығы дегенде екі нәрсеге мән берілуі қажет:

а) көрнекі құралдағы материалда ешбір қате болмауы керек. Теориялық тұрғыда да, сауаттылығы жағынан да дұрыс нақтылы болуы керек. Көрнекі құрал оқу материалын оқушы есінде ұзақ сақтау үшін қолданылады. Сондықтан көрнекі құралдағы қате оқушы үшін үлкен зиян келтіреді. Мұны ұмытуға болмайды. Сондықтан көрнекі құралдағы материал мазмұны, сауаттылығы жағынан күмәнсіз, нақтылы, дәл болуы міндетті.

ә) көрнекі құрал сабақ тақырыбының өзекті мәселесіне, оқушылардың есіне сақталуға өте қажет мәселесі жазылуы тиіс. Әр тақырыпта оның негізін құрайтын, тақырыптың түйіні болып саналатын мәселе болады.Соны оқушы түсінсе, есінде сақтаса, сол көрнекі құралдағы берілген мәселе арқылы тақырыпты түгел есіне түсіре алатындай болуы керек.

2.Көрнекі құралдың тартымдылығы. Көрнекі құралдың қолдануға икемділігін қамтамасыз ететін тағы бір белгісін айту өте қажет. Эстетикалық жағынан мұғалім үнемі көңіл бөліп отыруы керек. Көрнекі құралдың мазмұны, құрылысы дұрыс болғанымен, оның жасалуы, бояуы, тіпті қағазы да нашар болса, оқушы назарын өзіне тарта алмаса, ондай көрнекі құрал жақсы нәтиже бере алмайды. Көрнекі құралдың бояуы, ондағы жазылғандардың дұрыс көрінуі, әдемі, таза жазылғаны оқушыға қатты әсер етеді. Міне, сондықтан да көрнекі құралдың тартымдылығына ерекше мән беру қажет.

3.Көрнекі құралдың тіл ерекшелігі. Көрнекі құралдың тіліне де үлкен талап қойылады. Ол мәтін түріндегі күрделілікті көтермейді. Көрнекі құралдың тілі қысқа, көбінесе сөз тіркесі, кейде атаулы сөйлем түрінде де келеді де, қысқа тақырыпшаларға ұқсайды. Аз сөзбен негізгі ойды білдіріп тұр. Бұл көрнекі құралдың көбіне қатысты ерекшелік деп қарауға да болады. Бірақ көрнекі құрал атаулы осы түрде болуы міндет саналмайды. Көрнекі құралдың мазмұны сөйлеммен де беріле береді, бірақ онда сөйлемнің қысқа түрде болуына көңіл бөлінеді.

4.Көрнекі құралдың мазмұнының тақырыппен сәйкестігі. Көрнекі құралдың мазмұны – оқылатын тақырыппен байланысты болуы міндетті шарт. Өйткені, көрнекі құрал жаңа сабаққа, қайталауға, басқа да оқу процесінің қай түріне арналмасын, олардың бәрінің белгілі тақырыбы болады. Сондықтан көрнекі құралдың мазмұны сол объектіге тікелей байланысты болуға тиіс. Сабақтың объектісіне қатысты емес көрнекі құралдар сабақта қолданылмауы қажет. Көрнекі құралдың мазмұны өткен материалмен байланысты болуы қажет. Егер көрнекі құрал оқушыға тек қана таныс емес мағлұмат болса, оны түсіну мүмкін емес. Міне, сондықтан көрнекі құралдың мазмұны оқушылардың бұрынғы біліміне байланысты болуға тиіс.

Қорыта келгенде, көрнекі құралдың тілі анық, ықшам, өте түсінікті, тақырыпқа негізделген, тартымды болып, мазмұны есте сақтауға қолайлы, түсінуге жеңіл болуы тиіс.